Porsche ผู้ออกแบบรถถังสงครามโลก สู่ผู้ผลิตรถสปอร์ตชั้นนำ
“ผมไม่สามารถหาซื้อรถสปอร์ตในฝันของผมได้ ผมจึงตัดสินใจสร้างมันขึ้นมาเอง..”   หลายคนอาจไม่เคยรู้มาก่อนว่า คุณ Porsche เป็น 1 ในทีมวิศวกรที่ออกแบบรถถัง รวมถึงอาวุธให้กับกองทัพเยอรมันในสงครามโลกครั้งที่ 2  แต่ใครจะไปคิดว่า ต่อมาเขาจะสร้างแบรนด์ Porsche ให้เป็นรถสปอร์ตระดับโลก  เรื่องราวของ Porsche น่าสนใจอย่างไร ลงทุนแมนจะเล่าให้ฟัง
31 ต.ค. 2561

Porsche ผู้ออกแบบรถถังสงครามโลก สู่ผู้ผลิตรถสปอร์ตชั้นนำ  / โดย ลงทุนแมน
“ผมไม่สามารถหาซื้อรถสปอร์ตในฝันของผมได้ ผมจึงตัดสินใจสร้างมันขึ้นมาเอง..”
หลายคนอาจไม่เคยรู้มาก่อนว่า คุณ Porsche เป็น 1 ในทีมวิศวกรที่ออกแบบรถถัง รวมถึงอาวุธให้กับกองทัพเยอรมันในสงครามโลกครั้งที่ 2
แต่ใครจะไปคิดว่า ต่อมาเขาจะสร้างแบรนด์ Porsche ให้เป็นรถสปอร์ตระดับโลก
เรื่องราวของ Porsche น่าสนใจอย่างไร
ลงทุนแมนจะเล่าให้ฟัง
143 ปีก่อน..
คุณ Porsche เกิดขึ้นในครอบครัวชาวเยอรมัน อาศัยอยู่แถบโบฮีเมียซึ่งสมัยนั้นเป็นส่วนหนึ่งของจักรวรรดิออสเตรีย-ฮังการี
ยุคนั้นเป็นยุคเดียวกับที่ คุณ Karl Benz ประดิษฐ์รถยนต์คันแรกของโลกสำเร็จในปี 1886 
ในตอนนั้น คุณ Porsche อายุเพียง 11 ขวบ
ต่อมาไม่นาน คุณ Porsche เริ่มฉายแววความเป็นนักประดิษฐ์ และความสามารถในการทำงานด้านเครื่องกลตั้งแต่วัยรุ่น
ในวัย 13 ปี เขาติดตั้งกระดิ่งไฟฟ้าหน้าบ้าน
ในวัย 16 ปี เขาเริ่มศึกษาและติดตั้งระบบไฟฟ้าขึ้นเอง..
นอกจากนี้ เวลาส่วนใหญ่หลังเลิกเรียนของ คุณ Porsche จะหมดไปกับการอยู่ช่วยคุณพ่อทำงานที่ร้านซ่อมเครื่องจักรกล
จนเมื่ออายุได้ 18 ปี เขาก็ได้เริ่มทำงานในโรงงานไฟฟ้าที่ เวียนนา โดยเวลาหลังเลิกงาน เขาจะเข้าเรียน Part-time ที่มหาวิทยาลัย
คุณ Porsche มีผลงานการประดิษฐ์ที่โดดเด่นหลายชิ้น โดยหนึ่งในนั้นคือการประดิษฐ์มอเตอร์ขับเคลื่อนล้อรถยนต์พลังงานไฟฟ้า และเรื่องนี้เองทำให้เขาเริ่มโด่งดังไปทั่วยุโรป
 
ต่อมา คุณ Porsche ได้ร่วมงานกับ Daimler และได้รับวุฒิปริญญาเอกในเวลาเดียวกัน..
ในที่สุดเขาตัดสินใจออกมาก่อตั้งบริษัท Dr. Ing. h. c. F. Porsche GmbH เริ่มต้นทำธุรกิจที่ปรึกษาด้านการพัฒนามอเตอร์ และเครื่องยนต์..
แต่หลังจากก่อตั้งบริษัทได้เพียง 3 ปี รัฐบาลเยอรมันสมัยนั้นนำโดย Adolf Hitler สั่งให้ คุณ Porsche มาทำงานเป็นที่ปรึกษาของ Volkswagen โดยให้ออกแบบรถสำหรับคนเยอรมัน
และเรื่องนี้เองเป็นต้นกำเนิดของ Volkswagen Beetle รถเต่าที่ยังมีให้เห็นอยู่ในยุคนี้.
แต่แล้วสงครามโลกครั้งที่ 2 ก็ปะทุขึ้น..
เรื่องนี้ทำให้ คุณ Porsche ถูกทาบทามให้เป็นวิศวกรของกองทัพ รับหน้าที่ออกแบบรถถัง และอาวุธ
หลังสงครามจบลง คุณ Porsche ถูกทหารฝรั่งเศสจับตัวไปเป็นเชลยสงครามยาวนานกว่า 20 เดือน ซึ่งเขาถูกปล่อยตัวในเวลาต่อมา
และการกลับมาครั้งนี้เองที่ทำให้ รถสปอร์ตของ Porsche ถือกำเนิดขึ้น..
คุณ Ferdinand Porsche กับลูกชายเริ่มต้นบริษัทขึ้นมาอีกครั้ง แต่ครั้งนี้กลายมาเป็นผู้ผลิตรถสปอร์ตจากเหตุผลเพียงแค่ว่า “รถสปอร์ตในสมัยนั้น ไม่มีคันไหนถูกใจเลยสักคัน”
รถสปอร์ตของ Porsche ถูกผสมผสานออกมาจากไอเดีย และประสบการณ์ทั้งหมดของ คุณ Ferdinand Porsche จนออกมาเป็นรถสปอร์ตคันแรกของบริษัทในรุ่น 356..
หลังจากวันนั้น ตลาดรถสปอร์ตทั่วโลกก็เติบโตขึ้นเรื่อยๆ แล้ว Porsche ก็ถูกเข้าซื้อกิจการ และเป็น หนึ่งในอาณาจักร Volkswagen..
แล้ว Porsche ในยุคของเราเป็นอย่างไร?
แม้อุตสาหกรรมยานยนต์จะเริ่มชะลอตัว
แต่ภาพรวมของการส่งมอบรถยนต์ Porsche ย้อนหลัง 5 ปียังเติบโตขึ้น..
ปี 2013 ส่งมอบ 161,982 คัน
ปี 2015 ส่งมอบ 237,778 คัน
ปี 2017 ส่งมอบ 246,375 คัน
ที่น่าสนใจคือ รถสปอร์ต 2 ประตูรุ่นเรือธงอย่าง 911 และ Cayman มียอดส่งคงที่มาตลอด 5 ปี และไม่มีแนวโน้มที่จะเพิ่มขึ้น..
กลับกลายเป็นว่า จำนวนการส่งมอบรถมากที่สุดในปี 2017 คือ Macan และ Cayenne ซึ่งเป็นรถประเภท SUV รวมกันเป็นจำนวนกว่า 161,115 คัน คิดเป็น 65% ของยอดการส่งมอบรถตลอดปี
เรื่องนี้ทำให้เห็นว่า Porsche ก็มีการปรับตัวตามแนวโน้มตลาดที่เกิดขึ้น..
แม้ว่าความต้องการของรถสปอร์ต 2 ประตูจะไม่เติบโต แต่ Porsche กลับฉีกแนวตัวเองโดยคิดค้นรถ SUV ในแบรนด์ Porsche ออกมาเป็น Cayenne และ Macan
หลังจากนั้นไม่กี่ปี Porsche ก็เริ่มตีตลาดรถหรู 4 ประตู โดยการเปิดตัว Porsche Panamera และเป็นอีกครั้งที่ Porsche ประสบความสำเร็จ
สิ่งเหล่านี้ทำให้ Porsche ยังคงเติบโตอย่างแข็งแกร่ง
ปี 2014 รายได้ 646,220 ล้านบาท กำไร 82,670 ล้านบาท
ปี 2015 รายได้ 808,780 ล้านบาท กำไร 87,703 ล้านบาท
ปี 2016 รายได้ 838,264 ล้านบาท กำไร 99,158 ล้านบาท
ปี 2017 รายได้ 882,322 ล้านบาท กำไร 117,900 ล้านบาท
จากสัดส่วนรายได้-กำไรแสดงให้เห็นว่ารายได้ทุกๆ 100 บาทของ Porsche เป็นกำไรสูงถึง 13.4 บาท
กลับมาที่เรื่องของคุณ Ferdinand Porsche
รู้หรือไม่ว่า..
ในวันที่เขาตัดสินใจจะเริ่มผลิตรถสปอร์ต เขามีอายุ 56 ปี เพิ่งกลับมาจากการถูกจับเป็นเชลยสงคราม และต้องเริ่มต้นใหม่ทั้งหมด
เรื่องนี้คงเป็นพลังใจให้ใครหลายคนที่อยากเริ่มต้นทำธุรกิจ
ไม่สำคัญเลยว่าเราอายุเท่าไหร่ มีต้นทุนทำอะไรได้บ้าง ชีวิตที่ผ่านมาเจอเรื่องเลวร้ายขนาดไหน
ขอแค่เราเริ่มต้น และลงมือทำ
แม้ว่าเราอาจจะไม่ประสบความสำเร็จเท่า คุณ Porsche แต่อย่างน้อยประสบการณ์ที่ได้มา ก็น่าจะทำให้เราไม่เสียใจที่ได้ลงมือทำ..
----------------------
มีบทความสร้างแรงบันดาลใจอื่นๆ อีกมากมาย ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-